CELEX: 32005D0909
Language: fi
Date: 2005-12-14 00:00:00
Title: 2005/909/EY: Komission päätös, tehty  14 päivänä joulukuuta 2005 , komissiota neuvovan ja tilintarkastajien ja tilintarkastusyhteisöjen julkisten valvontajärjestelmien yhteistyötä edistävän asiantuntijaryhmän perustamisesta

16.12.2005   
            
            
               FI
            
            
               Euroopan unionin virallinen lehti
            
            
               L 329/38
            
         
      KOMISSION PÄÄTÖS,
   tehty 14 päivänä joulukuuta 2005,
   komissiota neuvovan ja tilintarkastajien ja tilintarkastusyhteisöjen julkisten valvontajärjestelmien yhteistyötä edistävän asiantuntijaryhmän perustamisesta
   (2005/909/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   sekä katsoo seuraavaa:
   
               (1)
            
            
               Lakisääteisen tilintarkastuksen vahvistaminen on olennaisen tärkeää sijoittajien rahoitusmarkkinoita kohtaan tunteman luottamuksen palauttamiseksi. Tilinpäätösten ja konsolidoitujen tilinpäätösten lakisääteisestä tilintarkastuksesta sekä neuvoston direktiivien 78/660/ETY ja 83/349/ETY muuttamisesta annetussa uudistetussa kahdeksannessa direktiivissä (1) (jäljempänä ’uudistettu kahdeksas direktiivi’) edellytetään muun muassa, että jäsenvaltiot perustavat tilintarkastajia ja tilintarkastusyhteisöjä koskevan julkisen valvontajärjestelmän. Uudistetun kahdeksannen direktiivin tavoitteena on myös toteuttaa julkisten valvontajärjestelmien koordinointi yhteisön tasolla. Siinä annetaan komissiolle mahdollisuus toteuttaa tätä koskevia täytäntöönpanotoimenpiteitä.
            
         
               (2)
            
            
               Uudistetussa kahdeksannessa direktiivissä hahmoteltujen tavoitteiden saavuttamiseksi komission on kutsuttava koolle asiantuntijaryhmä, joka edistäisi julkisten valvontajärjestelmien koordinointia ja kehittämistä Euroopan unionissa. Ryhmä voisi osallistua myös uudistetun kahdeksannen direktiivin täytäntöönpanotoimenpiteiden tekniseen laadintaan.
            
         
               (3)
            
            
               Asiantuntijaryhmän jäseniksi olisi kutsuttava korkean tason edustajia tilintarkastajia ja tilintarkastusyhteisöjä koskevista jäsenvaltioiden julkisista valvontajärjestelmistä. Jos tällaisia järjestelmiä ei ole vielä perustettu, niiden tulevasta perustamisesta vastaavien kansallisten ministeriöiden edustajien olisi osallistuttava ryhmään. Edustajaksi tai varaedustajaksi voidaan nimetä ainoastaan uudistetun kahdeksannen direktiivin 2 artiklan 11 kohdan b alakohdan määritelmän mukaisia henkilöitä, jotka eivät toimi tilintarkastajina. Tämä johtuu mahdollisten eturistiriitojen välttämisestä yhtäältä tilintarkastajien ja yksityisen sektorin välillä ja toisaalta tilintarkastajien ja julkisen edun välillä. Komission ja ryhmän työskentelyn olisi kuitenkin perustuttava tilintarkastajina toimivien henkilöiden tietoihin ja kokemukseen. Tämän seurauksena komission olisi asiantuntijaryhmän kanssa käydyn keskustelun jälkeen kuultava laajasti ja varhaisessa vaiheessa markkinatoimijoita, kuluttajia, tilintarkastusalaa ja loppukäyttäjiä työryhmän työskentelystä avoimella ja läpinäkyvällä tavalla.
            
         
               (4)
            
            
               Tämän vuoksi olisi perustettava Euroopan tilintarkastajien valvontaelinten asiantuntijaryhmä (European Group of Auditors’ Oversight Bodies) ja määriteltävä yksityiskohtaisesti sen tehtävät ja rakenne,
            
         ON TEHNYT TÄMÄN PÄÄTÖKSEN:
   1 artikla
   Komissio perustaa Euroopan tilintarkastajien valvontaelinten asiantuntijaryhmän (European Group of Auditors’ Oversight Bodies; jäljempänä ’asiantuntijaryhmä’).
   2 artikla
   Tehtävä
   Komissio voi kuulla ryhmää kaikista uudistetun kahdeksannen direktiivin täytäntöönpanotoimenpiteiden laadintaan liittyvistä kysymyksistä. Ryhmä voi myös keskustella kaikista tilintarkastajien ja tilintarkastusyhteisöjen julkisten valvontajärjestelmien väliseen yhteistyöhön liittyvistä kysymyksistä.
   Ryhmän tehtävänä on pääasiassa
   
               —
            
            
               edistää jäsenvaltioiden julkisten valvontajärjestelmien välistä yhteistyötä ja toteuttaa valvontajärjestelmien perustamista ja niiden nykyistä yhteistyötä koskevien parhaiden toimintatapojen vaihto,
            
         
               —
            
            
               osallistua kolmansien maiden julkisten valvontajärjestelmien tekniseen arviointiin sekä jäsenvaltioiden ja kolmansien maiden väliseen kansainväliseen yhteistyöhön tällä alalla,
            
         
               —
            
            
               osallistua kansainvälisten tilintarkastusstandardien tekniseen tarkasteluun, standardien laadintamenettelyt mukaan luettuina, jotta ne voitaisiin hyväksyä yhteisön tasolla.
            
         3 artikla
   Kokoonpano – Nimeäminen
   1.   Ryhmän jäseniksi kutsutaan korkean tason edustajia tilintarkastajia ja tilintarkastusyhteisöjä valvovista jäsenvaltioiden julkisista elimistä tai niiden puuttuessa toimivaltaisista kansallisista ministeriöistä.
   2.   Kukin jäsenvaltio nimeää jonkin 1 kohdassa mainitun viranomaisen edustajan korkean tason edustajaksi, joka osallistuu ryhmän kokouksiin. Komissio voi hylätä jäsenvaltion nimeämän edustajan, jos se ei pidä edustajaa sopivana ja erityisesti silloin, jos on kysymys eturistiriidasta. Tällaisessa tapauksessa komissio ilmoittaa asiasta viipymättä asianomaiselle jäsenvaltiolle, joka voi nimetä uuden edustajan.
   3.   Edustajaksi voidaan nimetä ainoastaan henkilöitä, jotka eivät toimi tilintarkastajina.
   4.   Kukin jäsenvaltio nimeää yhden edustajan, jolle voidaan nimetä yksi varaedustaja 1, 2, 3 ja 5 kohdassa määritetyin ehdoin.
   5.   Tähän sovelletaan seuraavia säännöksiä:
   
               —
            
            
               jos jäsenvaltiota edustaa ministeriön edustaja, jäsenvaltio korvaa tämän edustajan julkisen valvontajärjestelmän edustajalla, kun tilintarkastajien ja tilintarkastusyhteisöjen julkinen valvontajärjestelmä perustetaan,
            
         
               —
            
            
               edustaja, joka ei enää kykene osallistumaan tehokkaasti ryhmän työskentelyyn, joka eroaa ryhmästä tai ei noudata tämän artiklan 1 tai 3 kohdassa taikka Euroopan yhteisön perustamissopimuksen 287 artiklassa määrättyjä ehtoja, korvataan uudella edustajalla,
            
         
               —
            
            
               jäljempänä 4 artiklassa mainittujen alaryhmien jäsenten, jotka toimivat tilintarkastajina, on toimikautensa alussa ja aina ryhmän puheenjohtajan sitä edellyttäessä allekirjoitettava sitoumus siitä, että he toimivat yleisen edun hyväksi. Samoin heidän on annettava ilmoitus sellaisten etujen puuttumisesta tai olemassaolosta, jotka voisivat vaarantaa heidän puolueettomuutensa.
            
         4 artikla
   Toiminta
   1.   Ryhmän puheenjohtajana toimii komissio.
   2.   Yleissääntönä on, että komission on ryhmän kanssa käydyn keskustelun jälkeen kuultava laajasti ja varhaisessa vaiheessa markkinatoimijoita, kuluttajia, tilintarkastusalaa ja loppukäyttäjiä työryhmän työskentelystä avoimella ja läpinäkyvällä tavalla.
   3.   Ryhmä voi komission kanssa siitä sovittuaan perustaa alaryhmiä tarkastelemaan tiettyjä aiheita ryhmän määrittelemien tehtävien mukaisesti. Alaryhmät lakkautetaan heti kun ne ovat täyttäneet tehtävänsä. Alaryhmiin voi osallistua myös henkilöitä, jotka toimivat tilintarkastajana.
   4.   Puheenjohtaja voi kutsua asiantuntijoita tai tarkkailijoita, joilla on käsiteltävän asian erityistietämystä, osallistumaan ryhmän tai alaryhmän työhön, jos tämä on hyödyllistä ja/tai tarpeen.
   5.   Asioiden käsittely ryhmässä ei ole julkista.
   6.   Ryhmä ja sen alaryhmät kokoontuvat yleensä komission tiloissa komission päättämien menettelyjen ja aikataulun mukaisesti. Komissio toimii ryhmän sihteeristönä. Asiasta kiinnostuneet komission virkamiehet voivat olla läsnä näissä kokouksissa.
   7.   Ryhmä hyväksyy työjärjestyksensä komission vahvistaman työjärjestyksen mallin pohjalta.
   8.   Komissio voi julkistaa ryhmän yhteenvetoja, päätelmiä, päätelmien osia tai valmisteluasiakirjoja asiakirjan alkukielellä.
   5 artikla
   Kokouskulut
   Komissio korvaa edustajien, alaryhmien jäsenten, asiantuntijoiden ja tarkkailijoiden matka- ja tarvittaessa oleskelukustannukset, jotka liittyvät ryhmän toimintaan, komission voimassa olevien määräysten mukaisesti. Edustajat eivät saa palkkiota tehtävien hoidosta.
   Kokouskulut korvataan vuosittaisessa määrärahojen kohdentamista koskevassa menettelyssä asianomaiselle yksikölle myönnettyjen määrärahojen puitteissa.
   6 artikla
   Voimaantulo
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Brysselissä 14 päivänä joulukuuta 2005.
      
         
            Komission puolesta
         
         Charlie McCREEVY
         
         
            Komission jäsen
         
      
   
   
      (1)  Ei vielä julkaistu virallisessa lehdessä.